Umbono woMthunywa: Wobani ngabazali kubafundi babalisi | uMthunywa
Umbono woMthunywa: Wobani ngabazali kubafundi babalisi
23 Jan, 2020 - 00:01 2020-01-22T18:36:53+00:00 2020-01-23T00:03:44+00:00 0 Views
UMZALI uthumela umntanakhe esikolo ngoba elethemba lokuthi lapho ayakhona uzafika ethola ukukhululeka njalo lokuvikeleka ngoba ephiwa isiphatho esihle ngabazali bakhe besikolo abangababalisi.
Sekuvamile ukuthi ababalisi bahlukuluze abantwana esikolo, umntwana acake aze asale angathi lugodo.
Ababalisi sebephenduke izinyamazana zendle ngoba sekuzwakale kakhulu ukuthi benza ubudlwangudlwangu kubafundi. Yebo siyavuma ukuthi indlala ibhahile kodwa-ke nxa uzathi ungumbalisi umntwana ekugcinisa imali yakhe ethi useyifuna umuzwe esithi usabambekile uzamnika. Kambe sibili ungathi ubambekile ngemali engasoyakho.
Lokhu ngokuncane kwakhona, umntwana kwesinye isikhathi uyezwa kuthwa udlwengulwe ngumbalisi. Kulababalisi osokuzwakale ukuthi babhinya baze babhinye labafundi abangabafana. Umhlaba lo kanti sungenwe yini bazali nxa umbalisi oyindoda ebhinya abafana? Kambe wena kunguwe mbalisi ungezwa njani nxa kungathiwa umntanakho ubhinyiwe esikolo.
Abantwana laba ngabenu, yekelani ukubahlukuluza ngokubabulalela ikusasa labo. Umlandu wakho mbalisi yikuthi ubone ukuthi ikusasa labantwana lihle hatshi ukuliphambanisa.
Mbalisi thanda umfundi njengomnatanakho, ungabulali impilo yakhe ngoba kungumlandu wakho ukuthi upheke impilo yakhe umfundi, ibenhle lawe uhambe uziqhenya ukuthi umncedisile waze wabangumuntu ebantwini.